**SUJARAH RINGKES**

**HADEGING KABUPATEN KARANGANYAR**

 Sujarah Hadeging Kabupaten Karanganyar kawiwitan saking peprentahan desa ingkang alit, ingkang dumados ing alam perjoanganipun Raden Mas Said, ing warsa 1741-1757. Duk rikala samanten, Raden Mas Said kang kawentar kanthi sesebatan Pangeran Samber Nyawa, ndadosaken saperanganing tlatah kang dados punjering papan nglawan Walandi, inggih menika Nglaroh, Sembuyan lan Matesih, ingkang salajengipun dados punjering sujarah saha wiwitan dumadosipun peprentahan.

 Adhedhasar Staatsblad nomer 30 warsa 1847, Kabupaten Anom (Onder Regent) Karanganyar kabentuk, sesarengan kaliyan kabentukipun kalih Kabupaten Anom (Onder Regent) sanesipun, inggih menika Kabupaten Anom Wonogiri saha Kabupaten Anom Malangjiwan, ing salebetipun wilayah peprentahan Kadipaten Mangkunegaran.

 Ing warsa 1917, kanthi rijksblad Mangkunegaran nomer 37, kabentuk 2 (kalih) Kabupaten, inggih menika Kabupaten Karanganyar lan Kabupaten Wonogiri.

Katiti surya kaping 18 Nopember 1917, Kanjeng Gusti Pangeran Arya Mangkunegara VII hamisudha Kanjeng Raden Mas Tumenggung Harjohasmara minangka Bupati Karanganyar.

 Adhedhasar rijksblad Mangkunegaran nomer 10 warsa 1923, Kabupaten Karanganyar kaperang dados 3 (tigang) wilayah Kawedanan, inggih menika : Kawedanan Karanganyar, Karangpandan saha Jumapolo.

Lan salajengipun tigang kawedanan kasebut kaperang malih dados 14 (sekawan welas) wilayah kapanewon, inggih menika :

 Kapanewon Karanganyar, Tasikmadu, Jaten, Kebakkramat, Mojogedang, Karangpandan, Matesih, Tawangmangu, Ngargoyoso, Kerjo, Jumapolo, Tugu ( sak punika Jumantono), Jatipuro saha Jatiyoso.

 Sasampunipun Proklamasi Kamardikan, wilayah Kabupaten Karanganyar kawimbuhan malih tigang Kapanewon, inggih menika, kapanewon Malangjiwan, Kaliyasa saha Jenawi.

Pramila wiwit wanci menika tlatah Kabupaten Karanganyar kaperang dados 17 (pitulas) Kapanewon/ Kecamatan.

 Kanthi Peraturan Daerah Kabupaten Daerah Tingkat II Karanganyar nomer 20 warsa 1998 bab Hari Jadi Kabupaten Karanganyar, Hadeging Kabupaten Karanganyar katetepaken ing surya kaping 18 November 1917.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*